Aurora boreală, vizibilă pe cerul din R. Moldova
În noaptea de 10 spre 11 mai, cerul din R. Moldova a fost colorat în nuanțe de roz și roșu. Fenomenul, denumit Aurora Boreală, a putut fi văzut în mai multe localități din țară, dar și în alte regiuni ale Europei.
Administrația Națională Oceanică și Atmosferică din Statele Unite ale Americii a declarat anterior că Pământul se confruntă cu o furtună geomagnetică G5, sau „Extremă”, scrie libertatea.ro. Aceasta este prima furtună G5 care a lovit planeta din 2003 încoace și a provocat o auroră boreală care a putut fi observată inclusiv în mai multe zone din Europa, printre care și R. Moldova.
Aurora polară este un fenomen optic care se caracterizează printr-o strălucire intensă observată pe cerul nocturn. Este un fenomen specific pentru regiunile din proximitatea zonelor polare și apare ca rezultat al impactului particulelor de vânt solar în câmpul magnetic terestru.
În R. Moldova, fenomenul rar a mai fost văzut în noaptea de 5 noiembrie spre 6 noiembrie 2023.